钦定古今图书集成/明伦汇编/官常典/第241卷 > 阿沙不花
## 钦定古今图书集成/明伦汇编/官常典/第241卷 > 阿沙不花

按《元史》本传：“阿沙不花，康里国王族也。初，太祖拔康
里时，其祖母苫灭古麻里氏新寡，有二子，曰曲律、牙。
牙皆幼而国乱家破，无所倚，欲去而归朝廷。念无以
自达，一日有数驼皆重负，突入营中，驱之不去，旦乃
系驼营外，置所负其旁，夜复纳营中，候有求者归之，
如是十馀日，终无求者，乃发，视其装，皆西域重宝，惊”
曰：“殆天欲资我而东耶！不然，此岂吾所宜有。”遂驱驼
载二子越数国至京师。时太祖已崩，太宗立，尽献其
所有。帝深异之，命有司治邸舍，具禀饩以居焉。居二
年，闻国中已定，谒帝欲归。帝曰：“汝昔何为而来？今何
为而去？”且问其所欲，对曰：“臣妾昔以国乱无主，远归
陛下。今赖陛下威德，闻国已定，欲归守坟墓耳。妾惟
二子，虽愚无知，愿留事陛下。”帝大喜，立召二子入宿
卫而礼遣之。后十三年复来，则二子已从宪宗伐蜀
矣。逮至和宁，闻宪宗崩，诸将皆还，而二子独后，心方
以为忧。过一古庙，因入祷焉。若闻神语，连称“好好”，而
不知其故。问其国人通汉语者，知为吉语。还至舍，则
二子已至矣，遂留居焉。曲律无子，牙牙后封康国王，
生六子，阿沙不花最贤，年十四入侍世祖，世祖赐土
田，给奴隶，使居兴和之天城。会西蕃遣使者有所奏
请，既谕遣之。后数日，帝问近侍诸大臣曰：“前日西使
何请，朕何辞以遣？”诸大臣莫能对。阿沙不花从旁代
对甚详悉。帝因怒诸大臣曰：“卿等任天下之重如此，
反不若一童子耶？”尝扈从上都，方入朝，而宫草多露，
跣足而行。帝御大安阁，望而见之，指以为侍臣戒。一
日，故命诸门卫勿纳阿沙不花，阿沙不花至，诸门卫
皆不纳，乃从水窦中入。帝问故，以实对，且曰：“臣一日
不入侍，身将何归？”帝大悦，更谕诸门卫听其出入，命
饬四宿卫兵器无敢或慢，复使掌门无敢阑入。帝曰：
“可用矣。”乃颜叛诸王纳牙等皆应之。帝问：“计将安出”
对曰：“臣愚以为莫若先安抚诸王乃行天讨则叛者
势自孤矣。”帝曰：“善。卿试为朕行之。”即北说纳牙曰：“大
王闻乃颜反耶？”曰：“闻之。”曰：“大王知乃颜已遣使自归
耶？”曰：“不知也。”曰：“闻大王等皆欲为乃颜外应。今乃颜
既自归是独大王与主上抗，幸主上圣明，亦知非大
王意，置之不问。然二三大臣不能无惑，大王何不往
见上，自陈为万全计。”纳牙悦，许之。于是诸王之谋皆
解。阿沙不花还报，帝乃议亲征，命征兵辽阳，以千户
帅昔宝赤之众从行。及乃颜平，阿沙不花以大同、兴
和两郡，当车驾所经，有帷台岭者数十里无居民，请
诏有司作“室岭中，徙邑民百户居之，割境内昔宝赤
牧地，使耕种以自养。”从之。阿沙不花既领昔宝赤，帝
复欲尽徙兴和桃山数十村之民，以其地为昔宝赤
牧地。阿沙不花固请存三千户以给鹰食，帝皆听纳。
民德之，至今饮食必祭。至元三十年，海都叛，成宗以
皇孙抚军于北，阿沙不花从行，逾金山，战杭海，有功。
成宗即位，会大宗正扎鲁火赤脱儿速以赃污闻，诏
鞫问之。脱儿速伏罪，就命代之。成宗目之曰“阿即剌。”
“阿即剌”，译言“阎罗王”也。有诉朱清、张瑄阴私，既抵罪，
帝遣兵马都指挥使忽剌术籍没其家，以受赂诛。更
命阿沙不花往，具以实闻。赐宅一区、钞万五千缗，兼
两城兵马都指挥使事。武宗时，为怀宁王，总军漠北。
问：“今日材可大用者为谁？”对曰：“母弟脱脱，将相材也，
无以易之。”遂命从行，后果为名臣。成宗崩，安西王阿

亦在怀孟，未至。适武宗遣脱脱计事京师，丞相哈剌
哈孙令急还报武宗，而成后已密谕通政使只儿哈
郎，止其驿马。阿沙不花知事急，与同知通政院事察
乃谋作先日署文书，给马去。只儿哈郎闻脱脱已去，
方诘问吏阅案牍，乃止。太后及仁宗既至京师，有言
安西王谋以三月三日伪贺仁宗千秋节，因以举事
者。阿沙不花言之哈剌哈孙，且曰：“先人者胜，后人者
败。后一垂帘听政，我等皆受制于人矣。不若先事而
起。”哈剌哈孙曰：“善。”乃前二日白仁宗诈称武宗遣使
召安西王计事，至即执送上都，尽诛丞相阿忽台以
下诸奸臣，与哈剌哈孙皆居禁中。仁宗以太子监国，
遣使北迎武宗，而武宗迟回不进。遣使还报，太后曰：
“非阿沙不花往不可。”乃遣奉衣帽尚酝以往。至野马
川见武宗，备道两宫意，及陈安西王谋变始末，且言：
“太子监国，所以备他变，以待陛下，臣万死保其无他。”
武宗大悦，解衣衣之，拜中书平章政事，军国大事，并
听裁决。因奏平内难之有功者，燕只哥以下十人为
兵马指挥，为直省舍人。诏先奉蒲萄酒及锦绮，还报
两宫。仁宗即日率群臣出迎武宗入上都，加阿沙不
花特进太尉，依前平章政事。命与丞相塔思不花还
京师，治安西王党，诸连坐囊加真等三十馀人，皆释
之。尝命出太府金分赐诸王贵戚及近侍，方出朝，见
一人仓皇若有所惧状，曰：“此必盗金者。”召诘问之，果
得黄金五十两、白金百两以闻。就以金赐之，命诛盗
者，辞曰：“盗诛固当，金非臣所宜得，愿还金以赎盗死。”
帝悦而从之。有近臣蹴踘帝前，帝即命出钞十五万
贯赐之。阿沙不花顿首言曰：“以蹴踘而受上赏，则奇
技淫巧之人日进，而贤者日退矣，将如国家何？臣死
不敢奉诏。”乃止。帝又尝御五花殿，丞相塔思不花、三
宝奴中丞伯颜等侍，阿沙不花见帝容色日瘁，乃进
曰：“八珍之味不知御，万金之身不知爱，此古人所戒
也。陛下不思祖宗倚托之重，天下仰望之切，而惟麹
糵是沉，姬嫔是好，是犹两斧伐孤树，未有不颠仆者
也。且陛下之天下，祖宗之天下也；陛下之位，祖宗之
位也。陛下纵不自爱，如宗社何！”帝大悦曰：“非卿，孰为
朕言？继自今毋爱于言，朕不忘也。”因命进酒，阿沙不
花顿首谢曰：“臣方欲陛下节饮，而反劝之，是臣之言
不信于陛下也，臣不敢奉诏。”左右皆贺。帝得直臣，遂
进开府仪同三司、中书右丞相、行御史大夫。俄复平
章政事、录军国重事，兼广武侍卫亲军都指挥使，封
康国公。有以左道惑众者，诸世臣大家多信趋之，竟
寘于法。迁知枢密院事，以至大二年十月薨于位，年
四十七。至正元年，赠纯诚一德正宪保大功臣、开府
仪同三司、中书右丞相、上柱国，追封顺宁王，谥忠烈。
其继室别哥伦氏，亦有至行，寡居三十年，未尝妄言
笑，身不服华彩。诏旌其门，与元配达海的斤氏并封
顺宁王夫人。